Úradný vestník L 330 , 21/12/1994 S. 0004 - 0005

Fínske špeciálne vydanie: Kapitola 3 Zväzok 64 S. 0084

Švédske špeciálne vydanie: Kapitola 3 Zväzok 64 S. 0084



Nariadenie Rady (ES) č. 3117/94 z 12. decembra 1994, ktorým sa mení a dopĺňa nariadenie (EHS) č. 1907/90 o určitých obchodných normách na vajcia RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 2771/75 z 29. októbra 1975 o spoločnej organizácii trhu s vajcami [1], najmä na jeho článok 2 odsek 2, so zreteľom na návrh Komisie, keďže nariadenie (EHS) č. 1907/90 [2] ustanovuje určité obchodné normy pre vajcia; keďže definícia dávky by sa mala uviesť do súladu s najnovšou úpravou týkajúcou sa povinného označenia doby minimálnej trvanlivosti pre vajcia triedy A; keďže nariadenie (EHS) č. 1907/90 vylučuje zo svojej pôsobnosti priamy predaj vajec od výrobcov spotrebiteľom; keďže na zohľadnenie osobitných podmienok obchodovania s vajcami v určitých oblastiach Fínska by sa mal predaj od výrobcov do maloobchodných predajní v týchto regiónoch tiež vylúčiť z jeho pôsobnosti; keďže dĺžka obdobia, počas ktorého sa môžu predávať vajcia triedy A ako "extra" alebo "extra čerstvé", by sa mala definovať vo vzťahu buď k dátumu balenia, alebo k dátumu znášky, PRIJALA TOTO NARIADENIE Článok 1 Nariadenie (EHS) č. 1907/90 sa týmto mení a dopĺňa takto: 1. V článku 1 bod 10 termín "dátum balenia alebo triedenia" sa nahrádza termínom "dátum minimálnej trvanlivosti alebo dátum balenia." 2. Článok 2 ods. 3 sa nahrádza takto: "3. Toto nariadenie sa nevzťahuje na: - vajcia, ktoré predáva výrobca priamo spotrebiteľovi pre jeho vlastné použitie na svojom hospodárstve, na miestnom verejnom trhovisku s výnimkou aukčných trhov alebo podomového predaja, - vajcia, okrem prasknutých vajec, ktoré výrobca predáva miestnym maloobchodníkom v špecifických regiónoch Fínska podľa prílohy II, za predpokladu, že vajcia pochádzajú z vlastnej produkcie výrobcu a nie sú balené v súlade s článkami 10, 11 a 12 a že sa nepoužije žiadne akostné alebo hmotnostné triedenie stanovené v tomto nariadení." 3. Článok 12 sa nahrádza takto: "Článok 12 Slová "extra" alebo "extra čerstvý" sa môžu používať na malých baleniach vajec triedy A vybavených páskou alebo štítkom. Tieto slová sa vytlačia na páske alebo štítku a tieto sa odstránia a zničia najneskôr siedmy deň po zabalení alebo deviaty deň po znáške." Článok 2 Toto nariadenie nadobúda účinnosť 1. januára 1995. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 12. decembra 1994 Za Radu predseda J. Borchert [1] Ú. v. ES L 282, 1.11.1975, s. 49. Nariadenie naposledy zmenené a doplnené nariadením (EHS) č. 1574/93 (Ú. v. ES L 152, 24.6.1993, s. 1). [2] Ú. v. ES L 173, 6.7.1990, s. 5. Nariadenie naposledy zmenené a doplnené nariadením (EHS) č. 2617/93 (Ú. v. ES L 240, 25.9.1993, s. 1). -------------------------------------------------- PRÍLOHA " PRÍLOHA II Regióny Fínska podľa článku 2 ods. 3 Provincie: - Lappi - Oulu - Pohjois-Karjala - Kuopio - Keski-Suomi - Mikkeli - Kymi - Ahvenanmaa Oblasti Alajärvi, Lehtimäki, Lestijärvi, Perho, Soini, Töysä, Vimpeli a Ähtäri v provincii Vaasa. " --------------------------------------------------